**ልዕላውነት ኤርትራ ኣብ ዋጋ ዕዳጋ ኣይኣቱን**

**እወ! እቲ ቃልሲ እቲ ሰውራ ቀጻሊ እዩ፣ ዓወትና’ውን ናይ ግድን እዩ።** ኤርትራውያን ንሃገራዊ ክብርናን መንነትናን ነዚ ጭርሖ ሒዝና ሳላ ዝተጓዓዝና ልዕላውነትና ኣረጋጊጽና ቀጺልና’ውን ልዑላውነትና ኣውሒስና ፣ ኣብ ልዕሊ ኩሎም ዓመጽትን ወረርትን ከዳዓት ደቂ ሃገርን ዓወት ኣብ ልዕሊ ዓወት ተጓናጺፍና።

ኣናፍራ ቆቓሕ ዘይፈልጥሲ ኣይሃዳናይን ከምዝብሃል ኣተሓሳስባን ዕላማን ወያነን ዘይፈልጥ ከም’ቲ ንሳቶም ዝብልዎ ዓሻ ሓማሸናይ ጥራይ እዩ። ኣብ ቃልሲ ዓቢና ብቃልሲ ተሳሒልና ንወያነ ጠፍጢፍና ኣዕቢና ኣዲስ ኣበባ ዘብጻሕና ሕልሞምን ትምኒቶምን እንታይ ምኻኑ ካብ’ቲ ዝተመስረትሉ ኣትሒዞም፣ ቀጺሎም’ውን ኣረጋውያን ቆልዑ ጥኑሳትን ሓራሳትን ንስድራቤት ፈላልዮም ብግፍዒ ካብ ኢትዮጵያ ብምስጓግ ዝፈጸምዎ ግፍዒ ኣጸቢቕና ስለእንፈልጥ ዝርዝር ሰነዳት ድማ ጴጥሮስ ተስፋገርጊሽ ኣብ ERITREAN CIVIC SOCIETY ምስ ባዓል ፕሮፈሰር ኣስመሮም ለገሰ ብሓባር ኮይኖም ዝሰነድዎ ጽሑፋት ተመሊሱ ይርኣዮ። ኮይኑ ግን ጰጥሮስ ጠፊእዎ ዘይኮነስ ሕጂ ሓደ ካብቶም ብሸመተ ወያነ ዝተዓደጉ ኣሳሰይቲ ስለዝኾነ፣ ዝበልዐት ከብዲ ድማ ሓቂ ክትዛረብ ዘይሕሰብ እዩ።

ጰጥሮስ ወያነ ኣብ ነጻነትን ልዕላውነትን ኤርትራ ሙሉእ እምነት ኣለዎም ወይ ድማ ብነጻነት ኤርትራ ተጠራጢሮም ኣይፈልጡን ይብለና ኣሎ። ብናይ ባድመ ኣሳቢቦም ንዓሰብን ብኩሉ ዶባት ኤርትራ ዝወረሩ ንምንታይ ድዩ? እቲ ብዓዲ በጊዖ ኣቢሉ ብዓናግር ቆሪጹ ናብ ኣስመራ ክኣቱ ዝፈተነ ሰራዊትን ኣብ ኣብ ጎላጉል ደንካልያ ዝተሓምሸሸ ወራሪ ሰራዊት እንታይ ክገብር ድዩ ተበጊሱ?እቲ ኩሉ ተንኮላትን ውዲታትን ንኤርትራ ብቁጠባ ንምሕናቓን ህዝባ ንክበታተን ክሳብ ሕጂ ዝቅጽል ዘሎ ተንኮላት እንታይ ድዩ?ካብ’ዚ ዝዓቢ ክሕደት ንልዑላውነት ኤርትራ እንታይ ኣሎ?

ማንታ ልቢ ወያነ ህዝቢ ኤርትራ ኣጸቢቁ ይፈልጦ እዩ። ክደኽሙ እንከለዉ ኣሕዋትና፣ ክሕይሉ እንከለዉ ድማ ጸላእትና ይኾኑ ክሕደቶም ድማ ይገሃድ። ኣብ’ቲ ናይ ትግራይ ማኒፈስቶ ዝብል ዕላሞኦም ኩሉ ዓይኖም ኣብ’ቲ ሉሙዕ መሬትና ንሶም ጋሽ ምላሽ ዝብልዎን ወደባትናን ዝዓለመ እዩ።ስለ’ዚ እንተኾይንሎም እዚ ንምትግባር ኣይክድቅሱን እዮም።

ኣብ ሞንጎ ህዝቢ ኤርትራን ህዝቢ ትግራይን ዘሎ ታሪኻውን ባህላውን ዝምድናታት ነባሪ እዩ። ውዲት ወያነ ንኤርትራዊ መንነትን ክብርን ብሑሱር ዘይረብሕ ናይ ዕዳጋ ኣቁሑት ዝሽየጥ ኣይኮነን። ናይ ዶክተር ደብረጽዮን ጻዊዒት፣ ናይ ጻድቃንን ካልኦት መራሕቲ ወያነን ፈኸራን ንህዝብና ንምብትታን ዝተገብረ ውዲት ብዓቢኡ ድማ ዝኸፈልናዮ ብሉጽ መስዋእቲ ከመይ ኢሉ ካብ ሓንጎልና ክሕከኽ። ልዕላዊ መሬት ኤርትራ ጎቢጥካ፣ መስርሕ ሰላም ጆሆ ሒዝካ ብኸመይ እዩ ክልትኣዊ ዝምድና ክምስረት።

ውልቃዊ ረብሓታትካ ንምክዕባት ዝገበርካዮ ገበናት ንምሽፋን ንልዕሊ ሓምሳ ዓመት ብቀጻሊ እንዳተደጋገመ ዝመጽእ ሓሶት ኢሰያስ ንኤርትራ ናብ ኢትዮጵያ ክሕውሳ እዩ፣ ሪጆናል ኣውቶኖሚ ክቅበል እዩ፣ ዓሰብ ቆሪሱ ንኢትዮጵያ ክህባ እዩ እንዳተባህለ ዝንዛሕ ዝነበረ ናይ ዱኹማትን መደናገርትን መጋበርያ መግዛእቲ ፕሮፖጋንዳ ዝበለየ ስለዝኾነ ሕጂ’ውን ኤርትራ ንዶክተር ኣብይ ከረክባ እዩ ዝብል ሉሙስ ዘመተ ከምቶም ዝሓለፉ መዓልቶም በሊዕም ኣብ ኣየር ይሃፉ ኣለዉ።

ልዕላውነት ሃገር ብምጽሓፍ ወይ ብምዝራብ ዝሕሎ ኣይኮነን። ኣብ ጹንኩር ኩነታት ዝተዋህበካ ሓላፍነት ደርቢኻ ካብ ቅድመግባር ምህዳም ተገምጢልካ ንቶም ንሃገሮም ለይትን መዓልትን ኣብ ጸበባን መከራን፣ ኣብ ናይ ሞትን ህየትን ርብርብ ንሃገሮም ዘገልግሉ ዘለዉ ተቃለስቲ ምንሻው እንታይ እዩ ትርጉሙ? **ኢሰያስ ኣፈወርቂ ንመንእሰያት ኤርትራ ጠርኒፉ ኤርትራዊት ሃገር ክውንቲ ዝገበረን ዳግማይ ነጻነታ ዘውሓሰን ኣቦ ሓዳስ ኤርትራ እዩ። እዚ ህላውነት ኤርትራ ድማ ብደምን ኣዕጽምትን ስውኣትና ዝተነድቀ ስለ ዝኾነ ፈጺሙ ንድሕሪት ክምለስ ዘይክእል ናይ ህዝቢ ኤርትራ ዋንነት እዩ።**

ጻድቃን ክትመስል ሰውራዊ ጭርሖ ምልዓል ግዝያዊ ሸፈጥ እዩ። ሰብ ብታሪኹን ግብሩን እዩ ዝምዘን። ብተደጋጋሚ ካብ ጌጋ ናብ ጌጋ ምስግጋር ነውሪ እዩ።

ኣብ መውዳእታ ስሳታን መጀመርታ ሰብዓታትን ኣብ ኤርትራን ኢትዮጵያን ብፍላይ ድማ ተማሃሮ ዩኒቨርሲቲ ኣዲስ ኣበባ ጸረ- ሃጸይነትን መስፍንነትን መግዛእትን ሰፊሕ ምትእኽኻብ ብምግባር ቃልሶም የካይዱ ነይሮም። ብፍላይ እቶም ኤርትራውያን ትምህርቶም እንዳቓረጹ ናብ ሰውራ ይውሕዙ ነይሮም። ሃጸያዊት ኣሜርካ እዚ ሃል ሃል ዝብል ዝነበረ ምንቅስቃስ ድቃስ ስለዝኸልኣ ነዚ ሰውራዊ ቃልስን ኣተሓሳስባን ንምምካት MORAL RE-ARMAMENT ዝብል ምንቅስቃስ ናብ ኤርትራን ኢትዮጵያን ኣታኣታትያ። ነዚ መደብ ንምዕዋት ድማ ጴጥሮስ ተስፋገርጊስ ምስ ኣሕዋቱ ኮይኖም ምስ ካብ ቡዙሓት ሃገራት ዝተዋጽኡ በዚ ናይ ኣሜሪካ ሓሳብ ዘተዓስቡ ኣብ ኣብያተ-ትምህርትን መንእሰያትን ዝርከብዎ ሰፊሕ ጎስጓስ የካይዱ ነይሮም። እንተኾነ ሰውራ ኤርትራ ሓይሉ ስለዝወጸ መንእሰይ ናብ ሰውርኡ ክውሕዝ እንከሎ ጴጥሮስ ብእኡ ኣቢሉ ናብ ስደቱ ቀጺሉ።

ጴጥሮስ ኣብ ኤሮጳ ከም ኣባል ሓፋሽ ውድባት ኮይኑ ኣብ ማሕበር ረዲኤት ኤርትራ (ERA) ናይ ህ.ግ.ሓ.ኤ ናይ ረዲኤት ትካል ክነጥፍ ድሕሪ ምጽናሕ ኣብ ካርቱም ናይ’ዚ ትካል ኣዋሃሃዲ ኮይኑ ብዙሕ ጽቡቅ ስራሕ ክሰርሕ ድሕሪ ምጽናሕ፣ ኤራ ማእከላይ መደበሩ ኣብ ሜዳ ኤርትራ ክኸውን ኣለዎ ምስተባህለ፣ ኣብ’ቲ ጽንኩር ናይ መወዳእታ ናይ ምርብራብ ግዜ ነቲ ስራሕ ገዲፉ ናብ’ቲ ዝመጸሉ ኤሮጳ ተዓዚሩ። ኣብ’ዚ ስለምንታይ እዩ ናብ ሜዳ ክኣቱ ዘይመረጸ? ንሱ ነዊሕ ምስ ናይ ኣሜርካ ትካላት ምትእስሳር ስለዝነበሮ ኣብ ውሽጢ ሜዳ ኤርትራ ምስ ጎይቶቱ ከምድላዩ ንምርኻብ ከምዘጸግሞ ስለዝተረደኤ እዩ።

ኣብ መወዳእታ ድማ ድሕሪ ነጻነት ምስ NATIONAL ENDOWMENT FOR DEMOCRACY ዝብል ትካል ብምኻን ናይ ጂ-16 ተቃውሞን ኣብ ካልኦት ትካላት ብምንቅስቃስ ኣንጻር ልዕላውነት ኤርትራ ይቃለስ ኣሎ።

ኣብ ኢትዮጵያ ዝነበረ ናይ ሱሳታትን ሰብዓታትን ጸረ- ኢምፐርያሊዝምን መግዛእትን መስፍንነትን ምስ’ዚ ናይ ወያነ ጸብብ ናይ ቢሄራት ምንቅስቃስ ዋላ ሓንቲ ዘተኣሳስር የብሉን። ዶክተራት ይጽሓፉ ወያነ ይዛረቡ ጸቢብ ብሔር ኣካል ናይ መስፍናዊ ኣተሓሳስባ እዩ። ህ.ግ ድማ ሕጂ ዘይኮነስ ካብ ግዜ ቃልሲ ኣትሒዙ ወያነ ካብ ጸቢብ ኣተሓሳስባ ወጺኡ ብሃገር ደረጃ ንክሓስቡ ዘይተኣደነ ጻዕሪ ኣካይዱ እዩ። ወያነ ግን ዕላሞኦም ንትግራይ ነጻ ንምውጻእ ካብ መሬት ኤርትራን ኢትዮጵያን ዘሚትካ ዓባይ ትግራይ ንምምስራት ምኻኑ ማኒፈስትኦም ህያው ምስክር እዩ። ኣብ መወዳእታ ድማ ብሳላ ጻዕርን ምድፍፋእን ህዝባዊ ግንባር ኣብ ልፍንታዊ መንግስቲ ኢትዮጵያ ክኣትዉ ተገዲዶም።

ኣብ ዓለም ወይ ኣብ ፖለቲካዊ ቃልሲ ናይ ዘልኣለም ፈታዊ ወይ ናይ ዘልኣለም ጸላኢ ዝብሃል የለን። ኩሉ ግዜ ንረብሓ ሃገርናን ህዝብናን ዝገድሱ ቀዳምነታት ሂብና ክንሰርሕ ዘየዋላውል ኣማራጺ እዩ።

ግርማይ የማነ

1/04/2020